Хафез
Вземи сърцето ми смутено…

Превод от персийски (фарси): Йордан Милев, 1969

chitanka.info

Вземи сърцето ми смутено, девойко нежна от Шираз —

и Самарканд, и Бухара ще дам за бенката ти аз.

Сипи ми пак безсмъртно вино! Ах, няма в бъдещия рай

брегът на Рокнабад да видя, цветята в утринния час.

Тъй както свойта плячка тайно разграбват турците в нощта:

така сърцата ни вземаха певици с черноока страст.

На моята любов сърдечна й стига само красота.

Лицето й щом е красиво — защо е бенката тогаз?

Привлечена, опиянена от красотата на Юсуф,

захвърли своя свян Зюлейха от себе си като атлаз.

Ругай ме или ме проклинай — пред теб ще спра на колена:

нектар от устните ти капе — ще взема сладостта за нас!

Приятелю мой, слушай точно: за теб е краткия съвет.

Не току-тъй гори мъдреца и шепне неговия глас.

Пиян от песни и от вино, за всичко друго забрави,

че си остава като тайна безкрайната природна власт!

Аз като бисери нанизах стих след стих. Чети, Хафез —

в нощта отплата ще получиш от не една звезда — елмаз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.